				|

		52013PC0316

			Proposta għal REGOLAMENT TAL-PARLAMENT EWROPEW U TAL-KUNSILL li jikkonċerna r-rekwiżiti tal-approvazzjoni tat-tip għall-iskjerament tas-sistema eCall mmuntata fil-vettura u li jemenda d-Direttiva 2007/46/KE /* COM/2013/0316 final - 2013/0165 (COD) */

			   	MEMORANDUM TA’ SPJEGAZZJONI
1.           KUNTEST TAL-PROPOSTA
L-għan ta' din il-proposta huwa li
tintroduċi fis-sistema tal-KE għall-approvazzjoni tat-tip ta' vetturi
bil-mutur, rekwiżit għall-installazzjoni ta' sistema eCall mmuntata
fil-vettura. Din tifforma parti minn sett ta' atti legali tal-UE li
sal-1 ta' Ottubru 2015 iridu jiżguraw l-iskjerament
tas-servizz tal-eCall ibbażat fuq in-numru 112. L-atti
leġiżlattivi prinċipali l-oħra marbuta ma' din l-inizjattiva
eCall huma:
·
ir-Rakkomandazzjoni tal-Kummissjoni 2011/750/UE
tat-8 ta' Settembru 2011 dwar appoġġ għal servizz
ta’ sejħiet elettroniċi offrut madwar l-UE kollha fin-netwerks
tal-komunikazzjoni elettronika għat-trażmissjoni ta’ sejħiet
tal-emerġenza bbażati fuq in-numru 112 minn sistemi mmuntati
fil-vetturi (“Sejħiet elettroniċi”)[1]
·
ir-Regolament ta’ Delega tal-Kummissjoni (UE)
Nru 305/2013 tas-26 ta’ Novembru 2012 li jissupplimenta
d-Direttiva 2010/40/UE tal-Parlament Ewropew u tal-Kunsill fir-rigward
tal-forniment armonizzat ta’ eCall interoperabbli fl-UE kollha[2]
·
Proposta għal Deċiżjoni (UE)
Nru .../.. ta' xx.xx.20xx tal-Parlament Ewropew u tal-Kunsill dwar
l-iskjerament ta' eCall interoperabbli fl-UE kollha[3]
Dawn it-testi differenti huma komplementari u
flimkien se jippermettu biex is-servizz ta' eCall ibbażat fuq
in-numru 112 ikun kompletament operattiv
sal-1 ta' Ottubru 2015.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
2.1.        Konsultazzjonijiet
mal-partijiet interessati
Din il-proposta hija r-riżultat ta’ konsultazzjonijiet
estensivi mal-partijiet interessati ewlenin:
Il-partijiet interessati, u b'mod partikolari
l-Grupp ta' Livell Għoli CARS21, kienu kkonsultati matul il-proċess
li wassal għall-adozzjoni ta' "CARS 2020: pjan ta' azzjoni
għal industrija Ewropea tal-karozzi kompetittiva u sostenibbli".
B'mod aktar preċiż, din il-proposta tikkostitwixxi t-twassil
tal-azzjoni: "se tippromwovi ulterjorment it-tħaddim ta' Sistemi ta'
Trasport Intelliġenti (STI), inklużi sistemi kooperattivi, b'mod
partikolari s-sistema ta' sejħiet għall-emerġenza fil-vettura
"eCall" mal-Ewropa kollha".
Din il-proposta tqis ukoll
il-konsultazzjonijiet kollha magħmula fil-Valutazzjoni tal-Impatt
tal-eCall. Dawn il-konsultazzjonijiet jinkludu, b'mod partikolari,
kontribuzzjonijiet estensivi mill-partijiet interessati li huma involuti
f'diversi fora bħall-Pjattaforma Ewopea għall-Implimentazzjoni
tal-eCall (EeIP), il-Grupp ta' esperti dwar iċ-Ċentri tal-eCall li
Jirċievu s-Sejħiet ta' Emerġenza ("PSAPs"), il-Grupp
għat-Tmexxija tal-eCall fi ħdan il-Forum dwar l-eSafety/i-Mobility, u
konsultazzjoni pubblika dwar l-implimentazzjoni tal-eCall li kienet
miftuħa mid-19 ta' Lulju
sad-19 ta' Settembru 2010.
Fl-aħħar nett, din il-proposta tqis
l-opinjoni tal-Grupp Konsultattiv Ewropew dwar l-STI, magħmul minn 25
rappreżentant ta' livell għoli mill-fornituri tas-servizz tal-STI,
assoċjazzjonijiet ta' utenti, operaturi ta' trasport u faċilitajiet,
l-industrija tal-manifattura, sħab soċjali, assoċjazzjonijiet
professjonali, awtoritajiet lokali u fora rilevanti oħra.
2.2.        Valutazzjoni tal-impatt u
analiżi tal-ispejjeż u l-benefiċċji
Twettqet analiżi estensiva
tal-ispejjeż u l-benefiċċji bħala parti mill-Valutazzjoni
tal-Impatt tal-eCall għat-tliet għażliet proposti, li jinkludu
l-għażla ppreferuta dwar il-miżuri regolatorji.
Sa fejn hija kkonċernata l-analiżi
tal-ispejjeż u l-benefiċċji tal-għażla li ġiet
magħżula (għażla 3), kull waħda mit-tliet
miżuri regolatorji tal-eCall ppjanati (sistema mmuntata fil-vettura,
telekomunikazzjoni u PSAP) ma tistax tiġi sseparata mit-tnejn l-oħra.
2.2.1.     Analiżi
tal-benefiċċji ewlenin
Il-benefiċċji identifikati permezz
tal-valutazzjoni tal-impatt u ta' diversi studji, inklużi dawk nazzjonali,
jinkludu:
–            Tnaqqis tal-fatalitajiet
(bil-vetturi kollha mgħammra bl-eCall, bejn 1 % u 10 % skont
id-densità tal-popolazzjoni tal-pajjiż, l-infrastruttura tat-triq u
r-rispons għall-emerġenza);
–            Tnaqqis fis-serjetà
tal-ġrieħi (bejn 2 % u 15 %);
–            Tnaqqis fl-ispejjeż ta'
konġestjoni kkawżati mill-aċċidenti tat-traffiku. Dan jirriżulta
minħabba t-titjib fil-ġestjoni tal-aċċidenti, peress li
l-inċident jiġi nnotifikat mill-ewwel lill-PSAPs u għalhekk
jista' jiġi ttrasferit għall-kontroll tal-ġestjoni tat-traffiku
x-xieraq, li jista' jinforma mall-ewwel lill-utenti tat-triq u b'hekk
jgħin biex inaqqas l-inċidenti sekondarji;
–            Faċilità akbar fis-servizzi ta'
salvataġġ u żieda fis-sigurtà tat-tim ta' salvataġġ
(eż. il-ħaddiema tat-tifi tan-nar) meta ssir l-estrazzjoni
tal-okkupanti li jkunu maqbuda fil-vettura, peress li fost l-oħrajn,
is-Sett Minimu ta' Dejta ("MSD") fil-messaġġ tal-eCall se
jipprovdi informazzjoni dwar it-tip ta' fjuwil;
–            Tnaqqis fl-infrastruttura ta'
għajnuna SOS ta' ma' ġenb it-triq, peress li kull utent huwa
kapaċi jagħti bidu għal sejħa ta' emerġenza mill-vettura
tiegħu.
2.2.2.     Proporzjon bejn
l-ispejjeż u l-benefiċċji
Il-benefiċċji ġew ukoll stmati
f'valuri monetarji u ġiet imfassla analiżi tal-ispejjeż u
l-benefiċċji għall-għażliet differenti u
għat-tipi ta' kategoriji differenti affettwati. L-istimi huma kkalkulati
sas-sena 2033 peress li din hija s-sena mistennija
għall-penetrazzjoni sħiħa tas-servizz ta' eCall f'każ
tal-għażla ta' politika ppreferuta.
   || Għażla ta' Politika 1 L-ebda azzjoni min-naħa tal-UE || Għażla ta’ Politika 2 Approċċ volontarju || Għażla ta’ Politika 3 Miżuri regolatorji
 Proporzjon bejn il-Benefiċċji u l-Ispejjeż || 0.29 || 0.68 || 1.74
3.           ELEMENTI LEGALI TAL-PROPOSTA
3.1.        Bażi legali
Il-bażi legali hija l-Artikolu 114
tat-Trattat dwar il-Funzjonament tal-Unjoni Ewropea.
3.2.        Sussidjarjetà u proporzjonalità
Skont il-prinċipju tas-sussidjarjetà
(l-Artikolu 5.3 tat-Trattat dwar l-Unjoni Ewropea), azzjoni fil-livell
tal-Unjoni għandha tittieħed biss meta l-miri previsti ma
jistgħux jinkisbu b'mod suffiċjenti mill-Istati Membri weħidhom
u għalhekk, minħabba raġunijiet ta' skala jew ta' effetti
tal-azzjoni proposta, ikunu jistgħu jintlaħqu aħjar mill-Unjoni.
Is-sikurezza stradali hija kwistjoni ta'
tħassib kbir fl-Unjoni Ewropea kollha u għaċ-ċittadini
kollha tagħha. L-għan tal-inizjattiva ta' eCall interoperabbli fl-UE
kollha huwa fl-aħħar mill-aħħar li, tintroduċi
fil-vetturi kollha fl-UE l-funzjonalitajiet minimi meħtieġa biex
jiżguraw it-trattar adegwat tas-sejħiet ta' emerġenza
mis-servizz ta' rispons għall-emerġenzi. Bħalissa,
il-vjaġġi bit-triq madwar id-diversi Stati Membri jaqbżu
l-100 miljun fis-sena u qed jiżdiedu aktar minħabba
l-konsolidazzjoni ulterjuri tal-Unjoni Ewropea (permezz tal-moviment
ħieles tal-oġġetti, tal-persuni u tas-servizzi). Hija
meħtieġa azzjoni fil-livell tal-UE sabiex jiġu ggarantiti
l-interoperabbiltà u l-kontinwità tas-servizz madwar l-Ewropa, li ma
jistgħux jinkisbu b'mod sodisfaċenti mill-Istati Membri
waħedhom. Barra minn hekk, meta tittieħed azzjoni fil-livell tal-UE
bl-użu tal-istandards komuni Ewropej tal-eCall approvati
mill-Organizzazzjonijiet Ewropej għall-Istandardizzazzjoni (CEN u ETSI),
se jiġi żgurat il-forniment effiċjenti tas-servizz ta' rispons
għall-emerġenzi madwar l-Ewropa, pereżempju fil-każ ta'
vetturi li qed jivvjaġġaw barra l-pajjiż, u se jgħin biex
tiġi evitata l-frammentazzjoni tas-suq.
L-eCall fl-UE kollha ġiet imfassla b'tali
mod biex jitnaqqas l-impatt fuq il-partijiet interessati kollha fil-katina
tal-valur (l-industrija tal-karozzi, l-operaturi tan-netwerk mobbili, l-Istati
Membri – PSAPs) u biex jitqassam dan l-impatt b'mod ġust.
3.3.        Spjegazzjoni ddettaljata
tal-proposta
L-Artikoli 2, 4 u 5:
Il-proposta teħtieġ li t-tipi
l-ġodda ta' karozzi tal-passiġġieri u l-vetturi kummerċjali
ħfief jiġu mibnija b'tali mod li jiżguraw li f'każ ta'
aċċident gravi, ikunu kapaċi jagħtu bidu b'mod awtomatiku
għal sejħa ta' emerġenza (eCall) lin-numru 112. Irid ikun
possibbli wkoll li s-sejħiet ta' emerġenza (eCalls)
lin-numru 112 isiru b'mod manwali.
L-Artikolu 6:
Minħabba n-natura tal-informazzjoni li
qed tiġi provduta minn dan is-servizz, qed jiġu ddefiniti r-regoli
dwar il-privatezza u l-protezzjoni tad-dejta.
L-Artikoli 5, 6 u 8:
Il-Kummissjoni għandha s-setgħa li
tadotta atti ddelegati li jikkonċernaw:
·
ir-rekwiżiti tekniċi ddettaljati u
t-testijiet tal-appovazzjoni tat-tip ta' sistemi ta' eCall mmuntati
fil-vettura, li se jkunu bbażati fuq l-istandards imsemmija
fl-Artikolu 5;
·
il-privatezza u l-protezzjoni tad-dejta;
·
l-eżenzjonijiet għal vetturi b'għan
speċjali u għal każijiet ġustifikati oħra.
L-eżenzjonijiet se jkunu limitati fin-numru.
L-Artikolu 12:
Dan ir-Regolament se jidħol
fis-seħħ fl-1 ta' Ottubru 2015.
4.           IMPLIKAZZJONI BAĠITARJA

Ma hemm l-ebda implikazzjoni baġitarja
għall-baġit tal-UE.
5.           ELEMENTI FAKULTATTIVI
L-att propost jikkonċerna kwistjoni
taż-ŻEE u għalhekk għandu jestendi għaż-Żona
Ekonomika Ewropea.
2013/0165 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jikkonċerna r-rekwiżiti
tal-approvazzjoni tat-tip għall-iskjerament tas-sistema eCall mmuntata
fil-vettura u li jemenda d-Direttiva 2007/46/KE
(Test b'rilevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b’mod partikolari l-Artikolu 114
tiegħu,
Wara li kkunsidraw il-proposta tal-Kummissjoni
Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[4],

Wara li kkunsidraw l-opinjoni tal-Kontrollur
Ewropew għall-Protezzjoni tad-Dejta,
Filwaqt li jaġixxu skont
il-proċedura leġiżlattiva ordinarja,
Billi:
(1)       Teżisti sistema
komprensiva tal-Unjoni għall-approvazzjoni tat-tip għal vetturi
bil-mutur stabbilita bid-Direttiva 2007/46/KE tal-Parlament Ewropew u
tal-Kunsill tal-5 ta' Settembru 2007 li tistabbilixxi kwadru
għall-approvazzjoni ta' vetturi bil-mutur u l-karrijiet tagħhom, u
ta' sistemi, komponenti u unitajiet tekniċi separati maħsuba
għal tali vetturi (Direttiva Kwadru)[5].
(2)       Ir-rekwiżiti
tekniċi għall-approvazzjoni tat-tip ta' vetturi bil-mutur fir-rigward
ta' għadd kbir ta' elementi ta' sikurezza u ambjentali ġew
armonizzati fil-livell tal-Unjoni sabiex jiżguraw livell għoli ta'
sikurezza stradali fl-Unjoni kollha.
(3)       Sabiex is-sikurezza stradali
tkompli titjieb, il-Komunikazzjoni "eCall: Wasal il-waqt
għall-Mobilizzazzjoni"[6]
tipproponi miżuri ġodda biex iħaffu l-iskjerament fl-Unjoni ta'
servizz ta' sejħiet ta' emerġenza mmuntat fil-vettura. Waħda
mill-miżuri proposti hija li jsir obbligatorju l-immuntar ta' sistemi ta'
eCall fil-vetturi l-ġodda kollha, billi tibda mill-kategoriji ta'
vetturi M1 u N1 kif iddefiniti fl-Anness II
tad-Direttiva 2007/46/KE.
(4)       Fit-3 ta' Lulju 2012,
il-Parlament Ewropew approva r-Rapport dwar l-eCall: servizz ġdid
"112" għaċ-ċittadini[7]
li jħeġġeġ lill-Kummissjoni biex tissottometti proposta
fil-qafas tad-Direttiva 2007/46/KE sabiex tiżgura l-iskjerament
obbligatorju tas-sistema pubblika eCall ibbażata fuq in-numru 112
sal-2015.
(5)       Is-sistema eCall tal-Unjoni
mistennija tnaqqas l-għadd ta' fatalitajiet fl-Unjoni kif ukoll
is-severità tal-ġrieħi kkawżati minn aċċidenti
tat-traffiku. Bl-introduzzjoni obbligatorja tas-sistema eCall is-servizz ikun
disponibbli għaċ-ċittadini kollha u għalhekk
jikkontribwixxi biex inaqqas it-tbatija umana, il-kura tas-saħħa u
spejjeż oħra.
(6)       Il-provvista ta'
informazzjoni preċiża u affidabbli dwar il-pożizzjonament hija
element essenzjali tat-tħaddim effettiv tas-sistema eCall immuntata
fil-vettura. Għalhekk, huwa xieraq li tiġi meħtieġa
l-kompatibbiltà tagħha mas-servizzi provduti bil-programmi ta'
navigazzjoni bis-satellita, li jinkludu s-sistemi stabbiliti skont il-programmi
Galileo u EGNOS stipulati fir-Regolament (KE) Nru 683/2008 tal-Parlament
Ewropew u tal-Kunsill tad-9 ta' Lulju 2008 dwar implimentazzjoni
ulterjuri tal-programmi Ewropej ta' navigazzjoni bis-satellita (EGNOS u
Galileo)[8].
(7)       It-tagħmir obbligatorju
tal-vetturi bis-sistema eCall immuntata fil-vettura, għall-bidu
għandu japplika biss għall-karozzi tal-pasiġġieri u
l-vetturi kummerċjali ħfieħ il-ġodda (il-kategoriji M1
u N1) li għalihom diġà jeżisti mekkaniżmu xieraq li
jagħti bidu għall-eCall.
(8)       It-tagħmir obbligatorju
tal-vetturi bis-sistema eCall immuntata fil-vettura għandu jkun
mingħajr preġudizzju għad-dritt tal-partijiet interessati kollha
bħall-manifatturi tal-karozzi u l-operaturi indipendenti li joffru servizzi
addizzjonali ta' emerġenza u/jew ta' valur miżjud, b'mod parallel ma'
jew li jkomplu jibnu fuq is-sistema eCall immuntata fil-vettura u bbażata
fuq in-numru 112. Madankollu, dawn is-servizzi addizzjonali għandhom
jiġu mfassla b'tali mod li ma jtellfux lis-sewwieq.
(9)       Sabiex tiġi żgurata
għażla miftuħa għall-klijenti u kompetizzjoni ġusta,
kif ukoll titħeġġeġ l-innovazzjoni u tiġi xprunata
l-kompetittività tal-industrija teknoloġika tal-informazzjoni tal-Unjoni
dwar is-suq dinji, is-sistema eCall immuntata fil-vettura għandha tkun
aċċessibbli mingħajr ħlas u mingħajr diskriminazzjoni
għall-operaturi kollha indipendenti u bbażata fuq pjattaforma
interoperabbli u b'aċċess miftuħ għal applikazzjonijiet jew
servizzi li fil-futur jistgħu possibbilment jiġu mmuntati fil-vettura.
(10)     Sabiex tinżamm
l-integrità tas-sistema dwar l-approvazzjoni tat-tip, dawk is-sistemi eCall
immuntati fil-vetturi li jistgħu jiġu ttestjati bis-sħiħ
biss għandhom jiġu aċċettati għall-finijiet ta' dan
ir-Regolament.
(11)     Skont id-Direttiva 2007/46/KE,
il-vetturi ta' serje żgħira huma esklużi mir-rekwiżiti dwar
il-protezzjoni tal-passiġġieri f'każ ta' impatt frontali u ta'
impatt mill-ġenb. Għalhekk, dawk il-vetturi ta' serje
żgħira għandhom jiġu esklużi mill-obbligu li
jikkonformaw mar-rekwiżiti tal-eCall.
(12)     Il-vetturi b'għan
speċjali għandhom jikkonformaw mar-rekwiżiti tal-eCall stipulati
f'dan ir-Regolament, sakemm l-awtoritajiet għall-approvazzjoni tat-tip
iqisu, fuq bażi ta' każ b'każ, li l-vettura ma tistax tissodisfa
dawk ir-rekwiżiti minħabba l-għan speċjali tagħha.
(13)     Skont ir-rakkomandazzjonijiet
magħmula mill-Grupp ta' Ħidma tal-Artikolu 29 dwar
il-Protezzjoni tad-Dejta u li jinsabu fid-'Dokument ta' ħidma dwar
il-ħarsien tad-data u l-implikazzjonijiet għall-privatezza fl-inizjattiva
eCall', adottat fis-26 ta' Settembru 2006[9], kwalunkwe pproċessar ta'
dejta personali permezz tas-sistema eCall immuntata fil-vettura għandu
jikkonforma mar-regoli ta' protezzjoni tad-dejta personali stipulati
fid-Direttiva 95/46/KE tal-Parlament Ewropew u tal-Kunsill
tal-24 ta' Ottubru 1995 dwar il-protezzjoni ta' individwi
fir-rigward tal-ipproċessar ta' data personali u dwar il-moviment liberu
ta' dik id-data[10]
u d-Direttiva 2002/58/KE tal-Parlament Ewropew u tal-Kunsill
tat-12 ta' Lulju 2002 dwar l-ipproċessar tad-data personali
u l-protezzjoni tal-privatezza fis-settur tal-komunikazzjoni elettronika
(id-Direttiva dwar il-privatezza u l-komunikazzjoni elettronika)[11], b'mod partikolari biex
jiggarantixxi li l-vetturi mgħammra b'sistemi eCall mmuntati fil-vetturi,
fl-istatus ta' operat normali tagħhom relatat mal-eCall 112, ma
jkunux jistgħu jiġu traċċati, mhumiex suġġetti
għall-ebda detezzjoni kostanti u s-sett minimu ta' dejta mibgħut
mis-sistema eCall immuntata fil-vettura jinkludi l-informazzjoni minima
meħtieġa għat-trattar xieraq tas-sejħiet ta'
emerġenza.
(14)     L-Organizzazzjonijiet Ewropej
għall-Istandardizzazzjoni, ETSI u CEN, żviluppaw standards komuni
għall-iskjerament ta' servizz ta' eCall pan-Ewropew, li għandu
japplika għall-għanijiet ta' dan ir-Regolament, peress li se
jiffaċilita l-evoluzzjoni teknoloġika tas-servizz ta' eCall immuntat
fil-vettura, jiżgura l-interoperabbiltà u l-kontinwità tas-servizz madwar
l-UE kollha u jnaqqas l-ispejjeż tal-implimentazzjoni għall-Unjoni
kollha.
(15)     Sabiex tiġi żgurata
l-applikazzjoni ta' rekwiżiti tekniċi komuni dwar is-sistema eCall
immuntata fil-vettura, is-setgħa li jiġu adottati atti f'konformità
mal-Artikolu 290 tat-Trattat dwar il-Funzjonament tal-Unjoni Ewropea
għandha tiġi ddelegata lill-Kummissjoni fir-rigward ta' ċerti
regoli ddettaljati dwar l-applikazzjoni tal-istandards rilevanti, l-ittestjar,
il-protezzjoni tad-dejta personali u l-privatezza u l-eżenzjonijiet
għal ċerti vetturi jew klassijiet ta' vetturi tal-kategoriji M1
u N1. Huwa partikolarment importanti li l-Kummissjoni twettaq
konsultazzjonijiet xierqa matul il-ħidma ta’ tħejjija tagħha,
anke fil-livell ta’ esperti. Il-Kummissjoni, meta tkun qiegħda tipprepara
u tfassal atti ta’ delega, għandha tiżgura t-trażmissjoni
simultanja, f’waqtha u xierqa tad-dokumenti rilevanti lill-Parlament Ewropew u
lill-Kunsill.
(16)     Il-manifatturi tal-vetturi
għandu jkollhom biżżejjed żmien biex jadattaw
għar-rekwiżiti tekniċi ta' dan ir-Regolament.
(17)     Dan ir-Regolament huwa
Regolament ġdid separat fil-kuntest tal-proċedura tal-KE dwar
l-apporovazzjoni tat-tip stipulata skont id-Direttiva 2007/46/KE u
għalhekk, l-Annessi I, III, IV, VI, IX u XI ta' dik id-Direttiva
għandhom jiġu emendati skont dan.
(18)     Billi l-objettivi ta’ dan
ir-Regolament, jiġifieri l-ksib tas-suq intern permezz tal-introduzzjoni
ta’ rekwiżiti tekniċi komuni għal vetturi ġodda tat-tip
approvat mgħammra bis-sistema eCall mmuntata fil-vettura, ma jistgħux
jinkisbu b’mod suffiċjenti mill-Istati Membri u jistgħu
għalhekk, minħabba l-iskala tiegħu jinkisbu aħjar
fil-livell tal-Unjoni, l-Unjoni tista’ tadotta miżuri skont
il-prinċipju ta’ sussidjarjetà kif stipulat fl-Artikolu 5 tat-Trattat
dwar l-Unjoni Ewropea. F’konformità mal-prinċipju tal-proporzjonalità, kif
stipulat f'dak l-Artikolu, dan ir-Regolament ma jmurx lil hinn minn dak li huwa
meħtieġ sabiex jinkiseb dak l-objettiv.
ADOTTAW DAN IR-REGOLAMENT:
Artikolu 1
Suġġett
Dan ir-Regolament jistabbilixxi
r-rekwiżiti tekniċi għall-approvazzjoni tat-tip ta' vetturi
tal-KE fir-rigward tas-sistema
eCall immuntata fil-vettura.
Artikolu 2
Kamp ta' applikazzjoni
Dan ir-Regolament għandu japplika
għall-vetturi tal-kategoriji M1 u N1 kif iddefiniti
fil-punti 1.1.1. u 1.2.1 tal-Anness II tad-Direttiva 2007/46/KE.
Artikolu 3
Definizzjonijiet
Għall-finijiet ta’ dan ir-Regolament u
flimkien mad-definizzjonijiet stipulati fl-Artikolu 3
tad-Direttiva 2007/46/KE u fl-Artikolu 2 tar-Regolament ta' Delega
tal-Kummissjoni (UE) Nru 305/2013[12],
għandhom japplikaw id-definizzjonijiet li ġejjin:
(1)          'sistema eCall immuntata
fil-vettura' tfisser sistema attivata b'mod awtomatiku permezz ta' sensuri
mmuntati fil-vettura jew b'mod manwali, permezz ta' netwerks tal-komunikazzjoni
mobbli mingħajr fili, li twassal sett minimu standardizzat ta' dejta u li
tistabbilixxi kanal tal-awdjo bbażat fuq in-numru 112 bejn
l-okkupanti tal-vettura u ċ-ċentru li jwieġeb
għas-sejħiet marbutin mas-sikurezza pubblika;
(2)          'sistema mmuntata fil-vettura'
tfisser it-tagħmir immuntat fil-vettura flimkien mal-mezzi li jagħtu
bidu, jimmaniġġaw u jaffettwaw it-trażmissjoni ta' eCall permezz
ta' netwerk pubbliku tal-komunikazzjoni mobbli mingħajr fili li jipprovdi
rabta bejn il-vettura u mezz li jimplimenta s-servizz ta' eCall permezz ta'
netwerk pubbliku tal-komunikazzjoni mobbli mingħajr fili.
Artikolu 4
Obbligi ġenerali tal-Manifatturi
Il-manifatturi għandhom juru li t-tipi
l-ġodda kollha ta' vetturi msemmija fl-Artikolu 2 huma mgħammra
b'sistema eCall immuntata fil-vettura, f'konformità mar-Regolament u l-atti
ddelegati adottati skont dan ir-Regolament.
Artikolu 5
Obbligi speċifiċi tal-manifatturi
1.           Il-manifatturi għandhom
jiżguraw li tipi l-ġodda kollha ta' vetturi huma mmanifatturati u
approvati f'konformità mar-rekwiżiti stipulati f'dan ir-Regolament u
fl-atti ddelegati adottati skont dan ir-Regolament.
2.           Il-manifatturi għandhom juru li
t-tipi l-ġodda kollha ta' vetturi huma mibnija b'tali mod li jiżguraw
li f'każ ta' aċċident gravi li jsir fit-territorju tal-Unjoni,
ikunu kapaċi jagħtu bidu b'mod awtomatiku għal eCall lin-numru
uniku Ewropew tal-emerġenza 112.
              Il-manifatturi għandhom juru
li l-vetturi l-ġodda huma mibnija b'tali mod li jiżguraw li l-eCall
lin-numru uniku Ewropew tal-emerġenza 112 jista' jsir ukoll b'mod
manwali.
3.           Il-manifatturi għandhom
jiżguraw li r-riċevituri fis-sistemi mmuntati fil-vetturi huma
kompatibbli mas-servizzi ta' pożizzjonament provduti bis-sistemi ta'
navigazzjoni bis-satellita li jinkludu s-sistemi Galileo u EGNOS.
4.           Dawk is-sistemi eCall immuntati
fil-vetturi li jistgħu jiġu ttestjati biss għandhom jiġu
aċċettati għall-għanijiet tal-approvazzjoni tat-tip.
5.           Is-sistemi ta' eCall immuntati
fil-vetturi għandhom jikkonformaw mar-rekwiżiti
tad-Direttiva 1999/5/KE[13]
u mar-Regolament Nru 10 tal-NU/KEE (Kummissjoni Ekonomika
għall-Ewropa tan-Nazzjonijiet Uniti)[14].

6.           Is-sistema eCall immuntata
fil-vettura għandha tkun aċċessibbli għall-operaturi kollha
indipendenti mingħajr ħlas u mingħajr diskriminazzjoni
mill-inqas għall-għanijiet ta' tiswija u ta' manutenzjoni.
7.           Il-Kummissjoni għandu jkollha
s-setgħa li tadotta atti ddelegati f'konformità mal-Artikolu 9 li
jistabbilixxi r-rekwiżiti tekniċi ddettaljati u t-testijiet
tal-approvazzjoni tat-tip tas-sistemi eCall mmuntati fil-vetturi u li jemendaw
id-Direttiva 2007/46/KE skont dan.
Ir-rekwiżiti tekniċi u t-testijiet
msemmija fl-ewwel subparagrafu għandhom ikunu bbażati fuq
ir-rekwiżiti stipulati fil-paragrafi 3, 4 u 6 u fuq l-istandards li
ġejjin, kif meħtieġ:
(a)     EN 16072 'Sistemi ta' trasport
intelliġenti – ESafety – Rekwiżiti ta' eCall operattiv pan-Ewropew';
(b)     EN 16062 'Sistemi ta' trasport
intelliġenti - ESafety – Rekwiżiti ta' applikazzjoni ta' livell
għoli għall-eCall (HLAP)';
(c)     EN 16454 'Sistemi ta' trasport
intelliġenti - eSafety - – ittestjar għall-konformità minn tarf sa
ieħor tal-eCall', fir-rigward tal-konformità tas-sistema eCall immuntata
fil-vettura mal-eCall pan-Ewropew;
(d)     kwalunkwe standard Ewropew addizzjonali
jew Regolament tal-NU/KEE li huwa relatat mas-sistemi eCall.
Artikolu 6
Regoli dwar il-privatezza u l-protezzjoni tad-dejta
1            F'konformità
mad-Direttiva 95/46/KE u d-Direttiva 2002/58/KE, il-manifatturi
għandhom jiżguraw li l-vetturi mgħammra bis-sistema eCall
immuntata fil-vettura ma jistgħux jiġu traċċati u mhumiex
suġġetti għal kwalunkwe detezzjoni kostanti meta jkunu fl-istatus
ta' operat normali tagħhom relatat mal-eCall.
It-teknoloġiji li jtejbu l-privatezza
għandhom jiġu inkorporati fis-sistema eCall immuntata fil-vettura
sabiex jipprovdu lill-utenti tal-eCall bil-livell mixtieq ta' protezzjoni
tal-privatezza, kif ukoll bis-salvagwardji neċessarji biex jipprevjenu
s-sorveljanza u l-użu ħażin ta' din is-sistema.
2.           Is-sett minimu ta' dejta
mibgħut mis-sistema eCall immuntata fil-vettura għandu jinkludi biss
l-informazzjoni minima meħtieġa sabiex is-sejħiet
tal-emerġenza jiġu trattati kif xieraq.
3.           Il-manifatturi għandhom
jiżguraw li l-utenti tal-eCall jiġu provduti b'informazzjoni
ċara u komprensiva dwar l-ipproċessar tad-dejta li titwettaq permezz
tas-sistema eCall immuntata fil-vettura, b'mod partikolari dwar:
(a)     ir-referenza għall-bażi legali
tal-ipproċessar;
(b)     il-fatt li s-sistema eCall immuntata
fil-vettura tiġi attivata b'mod awtomatiku;
(c)     il-modalitajiet tal-ipproċessar
tad-dejta li jitwettaq bis-sistema eCall immuntata fil-vettura;
(d)     l-għan tal-ipproċessar tal-eCall;
(e)     it-tipi ta' dejta miġbura u
pproċessati u r-riċevituri ta' dik id-dejta;
(f)      il-limitu ta' żmien
għaż-żamma tad-dejta fis-sistema mmuntata fil-vettura;
(g)     il-fatt li ma hemm l-ebda detezzjoni
kostanti tal-vettura;
(h)     il-modalitajiet għall-eżerċizzju
tad-drittijiet ta' dawk interessati;
(i)      kwalunkwe informazzjoni addizzjonali
rigward l-ipproċessar ta' dejta personali b'rabta mal-forniment ta'
servizz privat ta' eCall u/jew servizzi oħra ta' valur miżjud.
4.           Il-Kummissjoni għandu jkollha
s-setgħa li tadotta atti ddelegati f'konformità mal-Artikolu 9 li
għandu jiddefinixxi aktar ir-rekwiżit tan-nuqqas ta'
traċċabbiltà u ta' detezzjoni u t-teknoloġiji li jtejbu
l-privatezza msemmija fil-paragrafu 1 kif ukoll il-modalitajiet
tal-ipproċessar ta' dejta privata u tal-informazzjoni tal-utent imsemmija
fil-paragrafu 3.
Artikolu 7
Obbligi tal-Istati Membri
B'effett
mill-1 ta' Ottubru 2015, l-awtoritajiet nazzjonali għandhom
jagħtu l-approvazzjoni tat-tip tal-KE fir-rigward tas-sistema eCall
immuntata fil-vettura lit-tipi ta' vetturi ġodda li jikkonformaw ma' dan
ir-Regolament u mal-atti ddelegati adottati skont dan ir-Regolament.
Artikolu
8
Eżenzjonijiet
1.           Il-Kummissjoni tista'
teżenta ċerti vetturi jew klassijiet ta' vetturi
tal-kategoriji M1 u N1 mill-obbligu li jinstallaw is-sistemi eCall
immuntati fil-vetturi stipulati fl-Artikolu 4, jekk wara l-analiżi
tal-ispiża/tal-benefiċċju mwettqa jew meħtieġa
mill-Kummissjoni, u wara li jitqiesu l-aspetti rilevanti kollha tas-sikurezza,
l-applikazzjoni ta’ dawn is-sistemi turi li ma tkunx xierqa għall-vettura
jew għall-klassi ta' vetturi kkonċernati.
2.           Il-Kummissjoni għandu
jkollha s-setgħa li tadotta atti ddelegati f'konformità
mal-Artikolu 9 li jistipula l-eżenzjonijiet imsemmija
fil-paragrafu 1. Dawk l-eżenzjonijiet għandhom ikopru vetturi
bħal vetturi b'għan speċjali u vetturi mingħajr airbags u
għandhom ikunu limitati fin-numru.
Artikolu 9
Eżerċizzju
tad-delega
3.           Il-Kummissjoni tingħata
s-setgħa li tadotta atti ddelegati suġġetti
għall-kundizzjonijiet stabbiliti f'dan l-Artikolu.
4.           Is-setgħa li tadotta
atti delegati msemmija fl-Artikolu 5(7), fl-Artikolu 6(4) u
fl-Artikolu 8(2) għandha tiġi konferita lill-Kummissjoni
għal perjodu ta’ żmien indeterminat minn […](Uffiċċju
tal-Pubblikazzjonijiet, jekk jogħġbok daħħal id-data
preċiża tad-dħul fis-seħħ).
5.           Id-delega tas-setgħat
imsemmija fl-Artikolu 5(7), fl-Artikolu 6(4) u fl-Artikolu 8(2)
tista’ tiġi revokata fi kwalunkwe ħin mill-Parlament Ewropew jew
mill-Kunsill. Id-deċiżjoni ta’ revoka għandha twassal
għat-tmiem tad-delega tas-setgħa speċifikata f’dik
id-deċiżjoni. Din għandha tidħol fis-seħħ fil-jum
ta’ wara l-pubblikazzjoni tad-deċiżjoni f’Il-Ġurnal
Uffiċjali tal-Unjoni Ewropea jew f’data aktar tard speċifikata
fiha. Ma għandhiex taffettwa l-validità ta' kwalunkwe att iddelegat li
huwa diġà fis-seħħ.
6.           Hekk kif tadotta att
iddelegat, il-Kummissjoni għandha tinnotifikah simultanjament
lill-Parlament Ewropew u lill-Kunsill.
7.           Att iddelegat adottat skont
l-Artikolu 5(7), l-Artikolu 6(4) u l-Artikolu 8(2), għandu
jidħol fis-seħħ biss jekk ma tkun ġiet espressa l-ebda
oġġezzjoni mill-Parlament Ewropew jew mill-Kunsill fi żmien
xahrejn min-notifika ta’ dak l-att lill-Parlament Ewropew u lill-Kunsill jew
jekk, qabel ma jiskadi dak il-perjodu, il-Parlament Ewropew u l-Kunsill ikunu
t-tnejn infurmaw lill-Kummissjoni li mhumiex sejrin joġġezzjonaw. Dak
il-perjodu għandu jiġi estiż b’xahrejn fuq l-inizjattiva
tal-Parlament Ewropew jew tal-Kunsill.
Artikolu 10
Penalitajiet għal nuqqas ta' konformità
1.           L-Istati Membri għandhom
jistabbilixxu regoli dwar il-penalitajiet applikabbli għan-nuqqas ta'
konformità mill-manifatturi għad-dispożizzjonijiet ta' dan
ir-Regolament u għandhom jieħdu l-miżuri kollha neċessarji
sabiex jiżguraw li jiġu implimentati. Il-penalitajiet ipprovduti
għandhom ikunu effettivi, proporzjonati u dissważivi. L-Istati Membri
għandhom jinnotifikaw dawn id-disposizzjonijiet lill-Kummissjoni u
għandhom jinnotifikawha wkoll, mingħajr dewmien, b’kull emenda li
taffettwahom.
2.           It-tip ta' nuqqas ta' konformità li
hija suġġetta għal penali għandha tinkludi minn tal-inqas
dan li ġej:
(a)     dikjarazzjoni falza matul
il-proċedura ta’ approvazzjoni jew il-proċedura li twassal għal
sejħa lura;
(b)     falsifikar tar-riżultati tat-test
għall-approvazzjoni tat-tip;
(c)     iż-żamma ta' dejta jew
speċifikazzjonijiet tekniċi li jistgħu jwasslu għal
sejħa lura jew għal irtirar tal-approvazzjoni tat-tip.
Artikolu 11
Emendi tad-Direttiva 2007/46/KE
L-Annessi I, III, IV, VI, IX u XI
tad-Direttiva 2007/46/KE huma emendati f'konformità mal-Anness ta' dan
ir-Regolament.
Artikolu 12
Dħul fis-seħħ
Dan ir-Regolament għandu jidħol
fis-seħħ fl-għoxrin jum wara dak tal-pubblikazzjoni tiegħu
f'Il-Ġurnal Uffiċjali tal-Unjoni Ewropea.
Għandu japplika
mill-1 ta’ Ottubru 2015.
Dan ir-Regolament għandu jorbot
fl-intier tiegħu u jkun direttament applikabbli fl-Istati Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
ANNESS
Emendi tad-Direttiva 2007/46/KE
Id-Direttiva 2007/46/KE hija emendata kif
ġej:
(1)          Fl-Anness I, qed jiżdiedu
l-punti 12.8 u 12.8.1 li ġejjin:
"12.8 sistema ta' eCall
12.8.1 deskrizzjoni jew tpinġijiet";
(2)          Fl-Anness III, Il-Parti I,
Taqsima A, qed jiżdiedu l-punti 12.8 u 12.8.1 li ġejjin:
"12.8 sistema ta' eCall
12.8.1 Preżenza: iva/le (1)";
(3)          Il-Parti 1 tal-Anness IV
hija emendata kif ġej:
(a)     Fit-tabella qed jiżdied
il-punt 71 li ġej:
 Punt || Suġġett || Att regolatorju || Applikabbiltà
 M1 || M2 || M3 || N1 || N2 || N3 || O1 || O2 || O3 || O4
 71. || sistema ta' eCall || Regolament (UE) Nru..... || X ||   ||   || X ||   ||   ||   ||   ||   ||
(b)     L-Appendiċi 1 huwa emendat
kif ġej:
(i)      fit-tabella 1 qed jiżdied
il-punt 71. li ġej:
 Punt || Suġġett   || Att regolatorju || Kwistjonijiet speċifiċi || Applikabbiltà u rekwiżiti speċifiċi
 71. ||  sistema ta' eCall || Regolament (UE) Nru..... ||   || Mhux applikabbli
(ii)      fit-tabella 2 qed jiżdied
il-punt 71. li ġej:
 Punt || Suġġett   || Att regolatorju || Kwistjonijiet speċifiċi || Applikabbiltà u rekwiżiti speċifiċi
 71. ||  sistema ta' eCall || Regolament (UE) Nru..... ||   || Mhux applikabbli
(4)          Fl-Appendiċi tal-Mudell A
tal-Anness VI, qed jiżdied fit-tabella l-punt 71. li ġej:
 Punt || Suġġett   || Referenza tal-att regolatorju(1) || Kif emendat bi || Applikabbli għall-verżjonijiet
 71. ||  sistema ta' eCall || Regolament (UE) Nru..... ||   ||
(5)          L-Anness IX huwa emendat kif
ġej:
(a)     Fil-Parti I, il-Mudell B huwa
emendat kif ġej:
(i)      Naħa 2 "vetturi
tal-kategorija M1" hija emendata kif ġej:
- il-punt 52 jinbidel b’dan li ġej:
"52. preżenza ta' eCall iva/le",
- jiżdied il-punt 53 li ġej:
"53. Rimarki (11): …………….";
(ii)      naħa 2 "vetturi
tal-kategorija N1" hija emedata kif ġej:
- il-punt 52 jinbidel b’dan li ġej:
"52. preżenza ta' eCall iva/le",
- jiżdied il-punt 53 li ġej:
"53. Rimarki (11): …………….";
(b)     fil-Parti II, il-mudell C2
huwa emendat kif ġej:
(i)      naħa 2 "vetturi
tal-kategorija M1" hija emedata kif ġej:
- il-punt 52 jinbidel b’dan li ġej:
"52. preżenza ta' eCall iva/le",
- jiżdied il-punt 53 li ġej:
"53. Rimarki (11): …………….";
(ii)      naħa 2 "vetturi
tal-kategorija N1" hija emedata kif ġej:
- il-punt 52 jinbidel b’dan li ġej:
"52. preżenza ta' eCall iva/le",
- jiżdied il-punt 53 li ġej:
"53. Rimarki (11): …………….";
(6)          Fl-Appendiċi 1 tal-Anness
XI, qed jiżdied fit-tabella l-punt 71. li ġej:
 Punt || Suġġett   || Referenza tal-att regolatorju || M1 ≤ 2 500 (1) kg || M1 > 2 500 (1) kg || M2 || M3
 71. ||  sistema ta' eCall || Regolament (UE) Nru..... || A || A || Mhux applikabbli || Mhux applikabbli
[1]               ĠU L 303, 22.11.2011, p.46.
[2]               ĠU L 91, 3.4.2013, p.1.
[3]               ĠU L […],[…], p. […].
[4]               ĠU C […], […], p. […].
[5]               ĠU L 263, 9.10.2007, p.1.
[6]               COM (2009) 434 finali.
[7]               2012/2056 (INI).
[8]               ĠU L 196, 24.7.2008, p.1.
[9]               1609/06/EN – WP 125.
[10]             ĠU L 281, 23.11.1995, p. 31.
[11]             ĠU L 201, 31.7.2002, p. 37.
[12]             ĠU L 91, 03.04.2013, p. 1.
[13]             ĠU L 91, 7.4.1999, p.10.
[14]             ĠU L 254, 20.9.2012, p.1.


Avviż Legali Importanti

|

52005PC0661

Proposta għal regolament tal-Kunsill dwar l-indikazzjoni tal-pajjiż ta’ l-oriġini ta’ ċerti prodotti importati minn pajjiżi terzi {SEC(2005) 1657}  /* KUMM/2005/0661 finali - ACC 2005/0254 */

	[pic] | KUMMISSJONI TAL-KOMUNITAJIET EWROPEJ |Brussel 16.12.2005KUMM(2005) 661 finali2005/0254 (ACC)Proposta għalREGOLAMENT TAL-KUNSILLdwar l-indikazzjoni tal-pajjiż ta’ l-oriġini ta’ ċerti prodotti importati minn pajjiżi terzi {SEC(2005) 1657}(preżentata mill-Kummissjoni)MEMORANDUM TA’ SPJEGAZZJONIF-Diċembru 2003 il-Kummissjoni ressqet dokument ta’ ħidma lill-Kumitat 133 tal-Kunsill dwar il-possibilità ta’ skema ta’ l-UE tal-marka ta’ l-oriġini, wara interess imġedded li ntwera dwar is-suġġett minn ċerti Stati Membri u minn xi setturi. L-Istati Membri u s-setturi kkonċernati kienu qegħdin jesprimu b’talba li dejjem qed tikber dwar l-inċidenza li kull ma jmur qiegħda tiżdied, ta’ marki ta’ l-oriġini qarrieqa u/jew foloz li qed ikun hemm fil-prodotti importati. Saru talbiet għal regoli li jeħtieġu l-marka ta’ l-oriġini għall-importazzjonijiet u/jew għall-prodotti ta' l-UE.Fl-ewwel nofs ta’ l-2004 il-Komunità nediet proċess ta’ konsultazzjoni dwar din il-kwistjoni li tinvolvi l-partijiet ewlenin interessati – l-industrija, it- trade union, il-konsumaturi u istituzzjonijiet oħrajn – li tagħha r-riżultati ġew diskussi fil-Kumitat 133 ta’ Lulju 2004. Il-Kumitat 133 stieden lill-Kummissjoni biex tikkonsulta aktar dwar il-vijabilità ta’ skema tal-marka ta’ l-oriġini applikabbli għal kategoriji magħżula ta’ importazzjoni, kif ukoll għal possibilitajiet oħrajn, u biex tressaq il-konklużjonijiet tagħha u rakkomandazzjoni lill-Kunsill. Għaldaqstant, saru aktar konsultazzjonijiet minn Settembru 2004 sa April 2005.Filwaqt li tqiesu r-riżultati tal-proċess ta’ konsultazzjoni imsemmija hawn fuq, l-abbozz ta’ Regolament mehmuż jipproponi l-introduzzjoni ta’ skema tal-marka ta’ l-oriġini obbligatorja li tkopri għadd ta’ setturi li għandhom igawdu minn din l-inizjattiva (ara l-anness), u applikabbbli biss fuq merkanzija importata. Din hija l-possibilità li, fuq bilanċ, tqis l-aktar l-interessi tal-biċċa l-kbira tal-partijiet interessati (l-industrija, it- trade unions , u parti mill-moviment tal-konsumaturi), hija possibilità li tillimita l-ispejjeż kollha u l-effetti negattivi għal partijiet interessati oħra (industriji ta’ l-UE li ddelokalizzaw il-produzzjoni tagħhom, in-negozjanti), u li tiżgura fl-istess ħin impatt pożittiv rigward l-għanijiet tal-politika ta’ l-inizjattiva.Attwalment, il-Komunità Ewropea m’għandhiex leġiżlazzjoni dwar l-użu tal-marka ta’ l-oriġini (“magħmul fi” (“ made in ”)) għal prodotti industrijali. Direttiva ta' dan l-aħħar li timmira lejn l-armonizzazzjoni tal-kontroll fis-suq ta’ prassi kummerċjali inġusta tindirizza wkoll każijiet ta’ l-użu qarrieqi ta’ l-indikazzjoni ta’ l-oriġini. Madankollu, din id-direttiva ma tiddefinixxix it-tifsira “magħmul fi”, u lanqas ma tippermetti li jsiru kontrolli mill-awtoritajiet doganali. Ir-regoli dwar l-użu volontarju tal-marki ta’ l-oriġini li jeżistu f’xi uħud mill-Istati Membri ukoll ivarjaw.Il-qagħda attwali tpoġġi lill-KE fi żvantaġġ meta mqabbla ma' l-imsieħba kummerċjali tagħha li jeħtieġu l-marka ta’ l-oriġini għall-importazzjonijiet. Iċċaħħad lill-produtturi tal-KE ta’ merkanzija għall-konsumatur li l-oriġini tagħha huwa sensittiv milli jirrealizzaw il-benefiċċji assoċjati mal-produzzjoni fil-Komunità Ewropea, u qed tintilef opportunità sabiex tipprevjeni b’mod aktar effettiv id-dikjarazzjonijiet ta’ l-oriġini foloz/jew qarrieqa. Il-KE qegħda għalhekk titlef l-opportunità biex ittejjeb it-tagħrif lill-konsumatur dwar l-oriġini ta’ ċerti prodotti li jista' jkun ukoll utli fl-infurzar tad-direttiva msemmija qabel. L-abbozz tar- regolament attwali għandu l-għan li jindirizza dawn in-nuqqasijiet.L-imsieħba kummerċjali ewlenin tal-KE, bħalma huma l-Kanada, iċ-Ċina, il-Ġappun, u l-Istati Uniti ta’ l-Amerika, diġà qed jimponu l-marka ta’ l-oriġini fuq merkanzija importata. L-esportaturi tal-KE jridu jaqblu ma' dawk ir-rekwiżiti u jridu jimmarkaw il-prodotti tagħhom. Il-proposta attwali għalhekk tpoġġi lill-KE fuq l-istess livell ma’ l-imsieħba kummerċjali billi tħejji leġiżlazzjoni ekwivalenti.In-nuqqas ta’ definizzjoni komuni ta’ l-oriġini għall-għanijiet ta' l-immarkar, ta' regoli ta' l-immarkar u ta' regoli komuni fuq kontrolli jeffettwa mhux biss lill-konsumaturi, li jistgħu jiġu mqarrqa rigward l-oriġini ta' l-akkwisti tagħhom, jew it-tagħrif imċaħħad dwar l-oriġini tal-merkanzija importata, iżda wkoll lill-kompetittività ta’ l-industrija tal-KE.Il-marka ta’ l-oriġini għandha tgħin ukoll biex tħares ir-reputazzjoni ta’ l-industrija Komunitarja li hija imċappsa b’dikjarazzjonijiet ta’ l-oriġini mhux eżatti jew kjarament qarrieqa.Il-marka ta’ l-oriġini għandha tiffaċilita l-għażla tal-konsumatur, u tikkontribwixxi fit-tnaqqis ta' dikjarazzjonijiet foloz ta' l-oriġini. It-titjib fit-trasparenza u t-tagħrif lill-konsumatur dwar l-oriġini tal-merkanzija għandu wkoll jikkontribwixxi għall-għan fl-aġenda ta’ Liżbona ta' tisħiħ fil-kompetittività tal-prodotti Ewropej li attwalment qegħdin isofru minn kompetizzjoni inġusta fis-suq.Ir-regolament jagħżel definizzjoni tal-pajjiż ta’ l-oriġini bbażata fuq ir-regoli ta’ l-oriġini mhux preferenzjali tal-KE, kif applikat għall-għanijiet doganali oħra. L-applikazzjoni tar-regoli ta’ l-oriġini mhux preferenzjali tal-KE għall-kwistjonijiet tal-marka ta’ l-oriġini hija konsistenti ma’ l-impenji tal-KE idderivati mill-Ftehim tad-WTO dwar ir-regoli ta’ l-oriġini.Sabiex jitnaqqas kemm jista’ jkun il-piż ta’ l-iskema l-ġdida, ir-Regolament jillimita r-rekwiżiti u l-kundizzjonijiet għall-immarkar ta’ prodotti għal minimu meħtieġ biex jiżgura li l-marka ta’ l-oriġini tintgħaraf u tinftiehem faċilment mill-konsumatur, iżda li fl-istess ħin ma tkunx tista' tiġi mibdula jew iffalsifikata faċilment. Rigward il-verżjoni tal-lingwa, ir-Regolament jagħti l-għażla li jintużaw il-kelmiet “magħmul fi” jew espressjonijiet simili f’kull lingwa uffiċjali ta’ l-Unjoni Ewropea, li jinftiehmu mix-xerrej aħħari.Waqt li jirrikonoxxi li l-mezzi speċifiċi ta’ l-iffissar ta’ marka ta’ l-oriġini jistgħu jiddependu mit-tip ta’ prodott, ir-Regolament jintitola lill-Kummissjoni biex tirregola aktar dan l-aspett. Waqt li jqis li setturi oħrajn jistgħu jkunu interessati li jissieħbu fl-iskema ta’ l-immarkar ta’ l-oriġini, jew li l-marka ta’ l-oriġini tista’ titqies bħala anqas rilevanti għal oħrajn, ir-Regolament jintitola lill-Kummissjoni wkoll li tinkludi jew li trażżan is-setturi.2005/0254 (ACC)Proposta għalREGOLAMENT TAL-KUNSILLdwar l-indikazzjoni tal-pajjiż ta’ l-oriġini ta’ ċerti prodotti importati minn pajjiżi terziIL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,Wara li kkunsidra l-proposta mill-Kummissjoni[1],Billi:1.  Dan ir-Regolament għandu japplika għal prodotti industrijali importati, esklużi prodotti tas-sajd u akwakultura kif definit fl-Artikolu 1 tar-Regolament tal-Kunsill (KE) Nru 104/2000 tas-17 ta’Diċembru 1999 dwar l-organizzazzjoni komuni tas-swieq għall-prodotti tas-sajd u l-akwakultura[2], u esklużi wkoll il-prodotti ta’ l-ikel kif definit fl-Artikolu 2 tar-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistipula l-prinċipji ġenerali u r-rekwiżiti tal-liġi dwar l-ikel, li jistabbilixxi l-Awtorità Ewropea għas-Sikurezza Alimentari u li jistipula l-proċeduri fi kwistjonijiet ta’ sigurtà ta’ l-ikel[3].2.  L-assenza ta’ regoli Komunitarji u d-differenzi bejn is-sistemi fis-seħħ fl-Istati Membri, rigward l-indikazzjoni ta’ ċerti prodotti dwar il-pajjiż ta’ l-oriġini tagħhom, wasslet għal sitwazzjoni fejn f’għadd ta’ setturi, parti ewlenija tal-prodotti importati minn pajjiżi terzi u distribwiti fi ħdan is-suq Komunitarju jinsabu mingħajr l-ebda tagħrif jew li għandhom tagħrif qarrieqi rigward il-pajjiż ta’ l-oriġini tagħhom.3.  Is-sinifikat ekonomiku tal-marka ta’ l-oriġini għad-deċiżjoni tal-konsumatur u għall-kummerċ huwa rikonoxxut mill-prassi ta’ sħab kummerċjali ewlenin oħrajn li daħħlu r-rekwiżiti obbligatorji tal-marka ta’ l-oriġini. L-esportaturi fil-Komunità jridu jkunu konformi ma' dawk ir-rekwiżiti u għandhom jimmarkaw l-oriġini fuq il-prodotti li jixtiequ jesportaw lil dawn is-swieq.4.  IL-Komunitajiet Ewropej għandhom jitpoġġew fuq termini indaqs ma’ l-imsieħba kummerċjali billi jħejju leġiżlazzjoni ekwivalenti li tkun tista’ tikkontribwixxi wkoll għall-prevenzjoni ta’ klejms ta’ l-origini foloz jew qarrieqa ta’ ċerti prodotti importati.5.  Skond id-Direttiva 2005/29.KE tal-Parlament Ewropew u tal-Kunsill tal-11 ta’ Mejju 2005 li tikkonċerna prassi kummerċjali inġusta bejn in-negozji u l-konsumaturi fis-suq intern[4], il-konsumaturi jistgħu jorbtu valur kummerċjali mat-tagħrif dwar l-oriġini ġeografika ta’ prodott. Skond dik id-Direttiva, fejn tagħrif falz jew qarrieqi dwar l-oriġini ġeografika jwassal biex konsumatur jixtri prodott li ma kienx bi ħsiebu jixtri, dan jista' jikkostitwixxi prassi kummerċjali inġusta. Din id-direttiva ma tagħtix mandat li t-tagħrif dwar l-oriġini ġeografika tal-merkanzija għandu jkun ipprovdut, u lanqas ma tiddefinixxi l-kunċett ta’ oriġini.6.  Il-ħolqien ta’ definizzjoni komuni ta’ l-oriġini għall-għanijiet ta’ mmarkar, ta’ regoli ta’ l-immarkar, u ta’ regoli komuni dwar kontrolli għandu għalhekk joħloq bilanċ ġust, jiffaċilita l-għażla għall-konsumatur fis-setturi koperti, u jikkontribwixxi għat-tnaqqis fil-livelli ta’ klejms qarrieqa dwar l-oriġini.7.  It-tnedija ta' marka ta' l-oriġini tista tikkontribwixxi biex tħaddem l-istandards Komunitarji favur l-industrija Komunitarja, speċjalment l-intrapriżi zgħar u ta’ daqs medju. Għandha tgħin ukoll biex tħares ir-reputazzjoni ta’ l-industrija Komunitarja milli tiċċappas bi klejms ta’ oriġini mhux eżatti. Titjib fit-trasparenza kif ukoll tagħrif lill-konsumatur dwar l-oriġini tal-prodotti għandhom għalhekk jikkontribwixxu għall-għanijiet ta’ l-aġenda ta’ Liżbona.8.  L-Artikolu IX tal-Ftehim Ġenerali dwar it-Tariffi u l-Kummerċ (GATT) 1994 jistipula li l-membri tad-WTO jistgħu jadottaw u jinfurzaw liġijiet u regolamenti li għandhom x’jaqsmu mal-marka ta’ l-oriġini ta’ l-importazzjonijiet, notevolment biex iħarsu lill-konsumaturi kontra indikazzjonijiet foloz jew qarrieqa.9.  Taħt il-Ftehimiet bejn il-Komunità Ewropea u l-Bulgarija, ir-Rumanija u t-Turkija, u l-Partijiet Kontraenti tal-Ftehim taż-ŻEE, huwa meħtieġ li jiġu esklużi l-prodotti li joriġinaw f'dawn il-pajjiżi mill-ambitu tar-Regolament attwali.10.  Il-regoli ta’ l-oriġini mhux preferenzjali tal-Komunità Ewropea huma stabbiliti fir-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi Doganali tal-Komunità[5] u d-dispożizzjonijiet ta’ implimentazzjoni tiegħu fir-Regolament tal-Kummissjoni (KEE) Nru 2454/93 tat-2 ta’ Lulju 1993 li jistipula d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità[6]. Ikun aħjar li wieħed joqgħod fuq dawn ir-regoli ta’ l-oriġini biex jiddetermina l-oriġini tal-merkanzija importata għall-għan ta’ dan ir-regolament. L-użu ta’ kunċett li miegħu l-operaturi u l-amministraturi kummerċjali huma familjari sew għandu jiffaċilita aktar l-introduzzjoni u l-implimentazzjoni tiegħu. Ir-regoli ta’ l-oriġini mhux preferenzjali għandhom jiġu applikati għall-għanijiet kollha ta’ politika kummerċjali mhux preferenzjali. Id-duplikazzjoni ta’ dikjarazzjonijiet u dokumentazzjoni għandha tiġi evitata.11.  Sabiex il-piż fuq l-industrija, l-kummerċ u l-amministrazzjoni jkun limitat, l-immarkar ta’ l-oriġini għandu jsir obbligatorju għal dawk is-setturi li għalihom il-Kummissjoni, fil-każijiet ta’ konsultazzjoni li saret qabel, sabet li kien hemm il-valur miżjud. Għandha ssir dispożizzjoni għal adattament ħafif ta’ l-ambitu settorjali ta’ dan ir-Regolament. Għandha wkoll tingħata attenzjoni għall-eżenzjoni ta’ prodotti speċifiċi għal raġunijiet tekniċi jew ekonomiċi jew fejn il-marka ta’ l-oriġini mhijiex għaldaqstant meħtieġa għall-għan ta’ dan ir-Regolament. Dan jista’ jkun il-każ, b’mod partikolari fejn il-marka ta’ l-oriġini tista tħassar il-prodotti kkonċernati, jew fil-każ ta’ ċerti materji prima.12.  Għandha tingħata attenzjoni li d- data dwar l-oriġini tal-prodotti iġġenerata u/jew ivverifikata matul il-kontrolli mill-awtoritajiet kompetenti tista’ tiġi skambjata, inkluż ma’ l-awtoritajiet u ma’ persuni u organizzazzjonijiet oħrajn, li għalihom l-Istati Membri jipprevedu rwol ta’ infurzar skond id-Direttiva 2005/29/KE. Għandhom jitqiesu l-ħarsien tad- data personali, is-segretezza kummerċjali u industrijali, u l-kunfidenzjalità professjonali u amministrattiva.13.  Il-miżuri meħtieġa għall-implementazzjoni ta' dan ir-Regolament għandhom ikunu adottati b'konformità mad-Deċiżjoni tal-Kunsill 1999/468/KE tat-28 ta Ġunju 1999 li tistabbilixxi l-proċeduri għall-eżerċitar tal-poteri implementattivi konferiti fuq il-Kummisjoni[7].14.  Oġġetti fil-bagalji personali tal-vjaġġaturi għall-użu personali għandhom jiġu eżentati mill-applikazzjoni tar-Regolament preżenti fi ħdan il-limiti stipulati fir-rigward tar-riljiev mid-dazju doganali, u jekk ma hemmx indikazzjonijiet li juru li l-oġġetti huma parti mit-traffiku kummerċjali. Għandha tingħata attenzjoni li anke l-każijiet l-oħra koperti mir-Regolament tal-Kunsill (KEE) Nru. 918/83 tat-28 ta’ Marzu 1983 li joħloq sistema Komunitarja tar-reljiev mid-dazju doganali jistgħu ukoll jiġu esklużi mill-ambitu ta’ dan ir-Regolament permezz tad-dispożizzjonijiet ta’ implimentazzjoni.ADOTTA DAN IR-REGOLAMENTArtikolu 11. Dan ir-regolament għandu japplika għal prodotti industrijali għajr għas-sajd u l-prodotti ta’ akwakultura kif definit fl-Artikolu 1 tar-Regolament (KE) Nru 104/2000, u għal prodotti ta’ l-ikel kif definit fl-Artikolu 2 tar-Regolament (KE) Nru 178/2002 tal-Parlament Ewropew u tal-Kunsill.2. Il-prodotti li jeħtieġu l-marka huma dawk imniżżla fl-Anness ta' dan ir-Regolament, u dawk importati minn pajjiżi terzi, għajr prodotti li joriġinaw fit-Territorju tal-Komunitajiet Ewropej, fil-Bulgarija, fit-Rumanija, fit-Turkija, u fil-Partijiet Kontraenti tal-Ftehim taż-ŻEE.Il-prodotti jistgħu jiġu eżentati mill-marka ta’ l-oriġini, meta, għal raġunijiet tekniċi jew kummerċjali, jidher li jkun impossibbli li jiġu mmarkati.3. It-termini ‘oriġini’ u ‘li joriġinaw’ għandhom jirreferu għall-oriġini mhux preferenzjali skond l-Artikoli 22 sa 26 tal-Kodiċi Doganali tal-Komunità.4. ‘It-tqegħid fuq is-suq’ għandu jfisser tagħmel disponibbli fis-suq Komunitarju prodott individwali intenzjonat għall-użu aħħari, bil-ħsieb ta’ tqassim u/jew użu, sew jekk bi ħlas jew mingħajr.5. ‘Awtoritajiet kompetenti’ għandha tfisser l-awtoritajiet involuti fil-kontroll tal-prodotti jew fil-waqt ta’ l-importazzjoni jew meta dawn it-tali prodotti jitpoġġew fuq is-suq.6. Dan ir-Regolament m’’għandux japplika għal prodotti ta’ natura mhux kummerċjali li jinstabu fil-bagalji personali tal-vjaġġaturi fi ħdan il-limiti stipulati fir-rigward ta’ riljiev mid-dazji doganali, u jekk ma hemmx indikazzjonijiet materjali li jissuġġerixxu li l-prodotti huma parti mit-traffiku kummerċjali.Fejn il-merkanzija importata tingħata eżenzjoni mid-dazji ta’ l-importazzjoni skond ir-Regolament (KEE) Nru 918/83 [8] , u ma hemm l-ebda indikazzjonijiet materjali li jissuġġerixxu li l-merkanzija hija parti mit-traffiku kummerċjali, din il-merkanzija tista’ wkoll tiġi eskluża mill-ambitu ta’ dan ir-Regolament.Il-Kummissjoni tista’ tadotta miżuri ta’ implimentazzjoni, skond il-proċedura msemmija fl-Artikolu 6(2), biex tiddetermina l-kategoriji speċifiċi ta’ prodotti li għalihom għandu japplika l-paragrafu 6.Artikolu 2L-importazzjoni jew it-tqegħid fis-suq tal-prodotti għandha tkun suġġetta għall-marka ta’ l-oriġini taħt il-kundizzjonijiet stabbiliti f’dan ir-Regolament.Artikolu 31. Il-pajjiż ta’ l-oriġini għandu jiġi mmarkat fuq dawn il-prodotti. Fil-każ fejn il-prodotti huma ppakkeġġjati, il-marka għandha ssir separatament fuq il-pakkett.Il-Kummissjoni tista’ tadotta miżuri ta’ implimentazzjoni, skond il-proċedura msemmija fl-Artikolu 6(2), biex tiddetermina każijiet fejn il-marka fuq il-pakkett għandha tiġi aċċettata minflok ma ssir marka fuq il-merkanzija nnifisha. Dan għandu, b’mod partikolari, ikun il-każ meta l-merkanzija normalment tilħaq il-konsumatur finali jew l-utenti meta tkun ippakkeġġata bħas-soltu.2. Il-kliem "magħmula fi” flimkien ma’ l-isem tal-pajjiż ta’ l-oriġini għandu jndika l-oriġini tal-merkanzija. Il-marka tista ssir fi kwalunkwe lingwa uffiċjali tal-Komunitajiet Ewropej, li tinftiehem faċilment mill-klijent finali fl-Istat Membru li fih il-merkanzija se titpoġġa fuq is-suq.3. Il-marka ta’ l-oriġini għandha tidher f’karattri ċari li jinqraw u li ma jitħassrux, għandha tkun tidher waqt il-maniġġ normali, distinta b’mod ċar minn tagħrif ieħor, u tkun preżenti b’tali mod li ma jkunx qarrieqi jew li jista’ joħloq impressjoni falza rigward l-oriġini tal-prodott.4. Il-merkanzija għandu jkollha l-marka mitluba ma' l-importazzjoni. Mingħajr preġudizzju għall-miżuri meħuda skond l-Artikolu 5 paragrafu 3, il-marka ma tistax titneħħa jew tiġi mbagħbsa sakemm il-merkanzija tkun inbiegħet lill-konsumatur jew lill-utent finali.Artikolu 4Il-Kummissjoni tista’ tadotta miżuri ta’ implimentazzjoni, skond il-proċedura msemmija fl-Artikolu 6(2), b’mod partikolari, biex:-  Tidditermina il-forma fid-dettal u l-modalitajiet tal-marka ta’ l-oriġini.-  Tistabbilixxi lista ta’ termini fil-lingwi kollha Komunitarji li jesprimu b’mod ċar li l-merkanzija toriġina fil-pajjiż indikat fuq il-marka.-  Tiddetermina l-każijiet fejn taqsiriet użati ta’ spiss jindikaw unikament il-pajjiż ta’ l-oriġini u jistgħu jintużaw għall-għan ta’ dan ir-Regolament.-  Tiddetermina l-każijiet fejn il-merkanzija ma tistax jew m’għandhiex għalfejn tiġi mmarkata għal raġunijiet tekniċi jew ekonomiċi-  Tiddetermina regoli oħrajn li jistgħu jkunu meħtieġa meta l-merkanzija tinstab li ma tkunx konformi ma’ dan ir-regolament-  Taġġorna l-Anness ta’ dan ir-Regolament fejn l-evalwazzjoni inbidlet rigward jekk il-marka ta’ l-oriġini hijiex meħtieġa għal settur speċifiku.Artikolu 51. Il-merkanzija mhijiex konformi ma’ dan ir-Regolament, jekk:-  M’għandhiex marka ta’ l-oriġini.-  Il-marka ta’ l-oriġini ma tikkorrispondix ma’ l-oriġini tal-merkanzija.-  Il-marka ta’ l-oriġini tbiddlet jew tneħħiet, jew ġiet imbagħbsa, għajr fejn kienet meħtieġa l-korrezzjoni skond il-paragrafu 3 ta’ dan l-Artikolu.2. Il-Kummissjoni tista’ tadotta aktar miżuri ta’ implimentazzjoni skond il-proċedura msemmija fl-Artikolu 6(2) rigward dikjarazzjonijiet u dokumenti rilevanti li jistgħu jitqiesu li huma konformi mar-Regolament preżenti.3. L-Istati Membri għandhom jistabbilixxu r-regoli dwar il-penali applikabbli għall-ksur tad-dispożizzjonijiet ta' dan ir-Regolament u għandhom jieħdu l-miżuri meħtieġa kollha sabiex jiżguraw l-implimentazzjoni tagħhom. Il-penali li hemm provvediment dwarhom għandhom ikunu effettivi, propozjonati u disswassivi. L-Istati Membri għandhom jinnotifikaw dawk id-dispożizzjonijiet lill-Kummissjoni mhux aktar tard minn 9 xhur wara d-dħul fis-seħħ ta’ dan ir-Regolament, u għandhom jinnotifikaw dan mingħajr dewmien b'kull emenda sussegwenti li taffetwahom.4. Fejn il-merkanzija mhijiex konformi ma’ dan ir-Regolament, l-Istati Membri għandhom flimkien ma’ dan, jadottaw il-miżuri meħtieġa biex jitolbu lil sid il-merkanzija jew lil kull persuna oħra responsabbli għaliha li jimmarka din il-merkanzija skond ir-Regolament u għall-ispiża tiegħu/tagħha.5. Fejn meħtieġ għall-applikazzjoni effettiva ta’ dan ir-Regolament, l-awtoritajiet kompetenti jistgħu jiskambjaw id- data riċevuta meta jikkontrollaw il-konformità ma’ dan ir-Regolament, inkluż ma’ l-awtoritajiet u ma’ persuni oħra jew ma' organizzazzjonijiet li ġew mogħtija s-setgħa mill-Istati Membri skond l-Artikolu 11 tad-Direttiva 2005/29/KE.Artikolu 61. Il-Kummissjoni għandha tiġi megħjuna mill-Kumitat tal-Marka ta’ l-Oriġini (minn hawn 'il quddiem imsejjaħ ‘il-Kumitat’).2. Fejn issir referenza għal dan il-paragrafu, għandhom japplikaw l-Artikoli 5 u 7 tad-Deċiżjoni 1999/468/KE.Il-perjodu taż-żmien stabbilit fl-Artikolu 5(6) tad-Deċiżjoni 1999/468/KE għandu jiġi ffissat għal xahar.3. Il-Kumitat għandu jadotta r-regoli tiegħu ta' proċedura.Artikolu 7Dan ir-Regolament għandu jidħol fis-seħħ fl-għoxrin ġurnata wara dik tal-pubblikazzjoni tiegħu fil- Ġurnal Uffiċjali ta' l-Unjoni Ewropea . L-Artikoli 2, 3 u 5 għandhom japplikaw għal 12-il xahar wara d-dħul fis-seħħ ta’ dan ir-Regolament. Skond il-proċedura imsemmija fl-Artikolu 6(2), il-Kummissjoni tista’ testendi dan il-perjodu għaż-żmien meħtieġ għall-operaturi biex ipoġġu fil-prattika ir-rekwiżiti tal-marka ta’ l-oriġini stipulati mid-dispożizzijonijiet ta’ implimentazzjoni, li fl-ebda każ m’għandu jkun inqas minn sitt xhur.Dan ir-Regolament jorbot fl-intier tiegħu u japplika direttament fl-Istati Membri kollha.Magħmul fi Brussell, [...]Għall-KunsillIl-PresidentANNESSIl-prodotti li għalihom ghandu japplika dan ir-Regolament huma ddefiniti bil-kodiċi tan-NM tagħhom.Kodiċi tan-NM | Deskrizzjoni |4104 41 / 4104 49 / 4105 30 / 4106 22 / 4106 32 / 4106 40 / 4106 92 / 4107 to 4114 / 4302 13 / ex4302 19 (35, 80) | Qoxra u Ġilda Maħduma Lesta |4008 21 / 4008 11 / 4005 99 / 4204 / 4302 30 (25, 31) 8308 10(00) / 8308 90(00) / 9401 90 / 9403 90 | Tkaken, Qigħan, Żagarelli, Partijiet, sintetiċi, oħrajn |4201 / 4202 / 4203 / 4204/ 4205 / 4206 | Oġġetti ta’ sarraġ u xedd, oġġetti għas-safar, boroż ta’ l-idejn u kontenituri simili, oġġetti tal-korda tal-musrana (għajr musrana tad-dudu tal-ħarir) |4303 / 4304 | Oġġetti ta’ l-ilbies u aċċessorji tal-ħwejjeġ u oġġetti oħra tal-fer, fer artifiċjali u oġġetti magħmula minnu |Ch 50 - 63 | Tessuti u oġġetti tat-tessuti |6401 / 6402 / 6403 / 6404 / 6405 / 6406 | Xedd tas-saqajn, gettijiet u bħalhom |6907 / 6908 / 6911 / 6912 / 6913 / 691490100 | Prodotti taċ-ċeramika |7013 21 11 / 7013 21 19 / 7013 21 91 / 7013 21 99 / 7013 31 10 / 7013 31 90 / 7013 91 10 / 7013 91 90 | Oġġetti tal-ħġieġ ta’ tip użati għall-mejda, kċina, twaletta, uffiċċju, tiżjin ta’ ġewwa jew għanijiet simili (għajr dawk ta’ titolu 7010 jew 7018) ta’ kristall taċ-ċomb. |7113/7114/7115/7116 | Oġġetti ta’ ġojjelli u bċejjeċ tagħhom, ta’ metall prezzjuż jew ta’ metall miksi b’metall prezzjuż, Oġġetti ta’ arġentiera jew ta’ min jaħdem il-fidda u bċejjeċ tagħhom, ta’ metall prezzjuż jew ta’ metall miksi b’metall prezzjuż, Oġġetti oħra ta’ metall prezzjuż miksi b’metall prezzjuż, Oġġetti ta’ perli naturali jew kultivati, ħaġar prezzjuż jew semi-prezzjuż (naturali, artifiċjali jew rikostrutt) |Ch. 94 | Għamara, friex, imtieraħ, kuxxini, lampi u tagħmir tad-dawl, sinjali tad-dawl u oħrajn bħalhom, bini pprefabbrikat. |9603 | Xkupi, pniezel (inklużi pniezel li jagħmlu parti minn magni, tagħmir jew vetturi), kenniesa ta’ l-art mekkaniċi mħaddmin bl-idejn, mingħajr mutur, moppijiet u pniezel tat-tfarfir tar-rix; għoqod u trofof imħejjijin għall-manifattura ta’ xkupi jew pniezel; pads u rombli taż-żebgħa; squeegees (għajr squeegees bir-romblu) |[1] ĠU C [...], [...], p. [...].[2] ĠU L 17, 21.1.2000, p. 22.[3] ĠU L 31, 1.2.2002, p.1.[4] ĠU L 149, 11.6.2005, p. 22.[5] ĠU L 302, 19.10.1992, p.1. Regolament kif emendat l-aħħar bl-Att ta’ Adeżjoni ta’ l-2003.[6] ĠU L 253, 11.10.1993, p.1. Regolament kif emendat l-aħħar bir-Regolament tal-Kunsill (KE) Nru 837/2005 (ĠU L 139, tat-2.6.2005, p. 1).[7] ĠU L 184, 17.7.1999, p. 23.[8] ĠU L 105, 23.4.1983, p. 1 Regolament kif emendat l-aħħar bl-Att ta’ Adeżjoni 2003.


Avviż Legali Importanti

|

52008PC0342

Proposta għal regolament tal-Kunsill li jħassar ir-Regolament (KE) Nru 243/2008 li jimponi ċerti miżuri restrittivi fir-rigward ta’ l-awtoritajiet illegali tal-Gżira t'Anjouan fl-Unjoni tal-Komorri  /* KUMM/2008/0342 finali */

	[pic] | KUMMISSJONI TAL-KOMUNITAJIET EWROPEJ |Brussel 4.6.2008KUMM(2008) 342 finaliProposta għalREGOLAMENT TAL-KUNSILLli jħassar ir-Regolament (KE) Nru 243/2008 li jimponi ċerti miżuri restrittivi fir-rigward ta’ l-awtoritajiet illegali tal-Gżira t'Anjouan fl-Unjoni tal-Komorri(preżentata mill-Kummissjoni)MEMORANDUM TA’ SPJEGAZZJONI1.  Filwaqt li jikkunsidra s-sitwazzjoni tal-Gżira Komorrjana t'Anjouan, u filwaqt li jqis il-miżuri li ttieħdu mill-Kunsill għall-Paċi u s-Sigurtà ta' l-Unjoni Afrikana u tat-talba ta' appoġġ indirizzata lill-Unjoni Ewropea, il-Kunsill adotta r-Regolament (KE) Nru 243/2008 li jimponi ċerti miżuri restrittivi fir-rigward ta’ l-awtoritajiet illegali t'Anjouan u ta' ċerti persuni assoċjati li jostakolaw il-proċess ta' rikonċiljazzjoni u huma ta' theddida għall-paċi u s-sigurtà fil-Komorri, skond il-Pożizzjoni Komuni 2008/187/PESK.2.  Wara l-intervenzjoni militari tal-25 ta’ Marzu 2008 u wara r-restawrazzjoni ta’ l-awtorità tal-Gvern ta’ l-Unjoni tal-Komorri fil-Gżira t’Anjouan, dawn il-miżuri restrittivi għandhom jiġu rrevokati. F’dawn iċ-ċirkostanzi, il-Pożizzjoni Komuni 2008/XXX/PESK tipprevedi li tiġi revokata l-Pożizzjoni Komuni 2008/187/PESK.3.  Bħala konsegwenza, il-Kummissjoni tipproponi li tħassar ir-Regolament (KE) Nru 243/2008.Proposta għalREGOLAMENT TAL-KUNSILLli jħassar ir-Regolament (KE) Nru 243/2008 li jimponi ċerti miżuri restrittivi fir-rigward ta’ l-awtoritajiet illegali tal-Gżira t'Anjouan fl-Unjoni tal-KomorriIL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli 60 u 301 tiegħu,wara li kkunsidra l-Pożizzjoni Komuni [2008/XXX/PESK] tal-Kunsill ta’ […] li tħassar il-Pożizzjoni Komuni 2008/187/PESK dwar miżuri restrittivi fir-rigward ta' l-awtoritajiet illegali tal-Gżira t'Anjouan fl-Unjoni tal-Komorri[1],wara li kkunsidra l-proposta mill-Kummissjoni[2],Billi:4.  Fuq talba tal-President tal-Kummissjoni ta’ l-Unjoni Afrikana, il-Kunsill adotta l-Pożizzjoni Komuni 2008/187/PESK[3] li timponi ċerti miżuri restrittivi fir-rigward ta’ l-awtoritajiet illegali t’Anjouan u ta’ ċerti persuni assoċjati. Il-miżuri restrittivi previsti mill-Pożizzjoni Komuni 2008/187/PESK jinkludu b’mod partikolari l-iffriżar tal-fondi u tar-riżorsi ekonomiċi tal-persuni kkonċernati, implimentata mill-Komunità permezz tar-Regolament tal-Kunsill (KE) nru 243/2008[4].5.  Wara l-intervenzjoni militari tal-25 ta’ Marzu 2008 u r-restawrazzjoni ta’ l-awtorità tal-Gvern ta’ l-Unjoni tal-Komorri fil-Gżira ta’ Anjouan, il-Pożizzjoni Komuni 2008/XXX/PESK tipprevedi r-revoka tal-miżuri restrittivi imposti mill-Pożizzjoni Komuni 2008/187/PESK.6.  Ir-Regolament (KE) Nru 243/2008 huwa hawnhekk revokat,ADOTTA DAN IR-REGOLAMENT:L-Ewwel ArtikoluIr-Regolament (KE) Nru 243/2008 huwa hawnhekk revokat.Artikolu 2Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil- Ġurnal Uffiċjali ta’ l-Unjoni Ewropea .Dan japplika mill- ... ta’ Mejju 2008.Dan ir-Regolament għandu jorbot fl-intier tiegħu u japplika direttament fl-Istati Membri kollha.Magħmul fi Brussell, […]Għall-KunsillIl-President [1] ĠU L […] tal -[…] […]2008, p. […].[2] ĠU L […] tal -[…] […]2008, p. […].[3] ĠU L 59, ta’ l-4.3.2008, p. 32.[4] ĠU L 75, tat-18.3.2008, p. 53.